tartuNLP/wikipedia-smugri-20251201 huggingface dataset:
Furfuryylialkoholi

Furfuryylialkoholi on orgaaninen yhdiste (alkoholi), joka on huoneenlämmössä (20 °C) olomuodoltaan palavaa, väritöntä nestettä, jolla on tunnusomainen haju. Furfuryylialkoholin väri muuttuu punaiseksi tai ruskeaksi ilman ja valon vaikutuksesta. Sen kemiallinen kaava on C5H6O2. Siitä käytetään myös nimityksiä "2-furaanimetanoli", "2-furankarbinoli", "2-hydroksimetyylifuraani" ja "furfuraalialkoholi".
Furfuryylialkoholin moolimassa on 98,1 g/mol, sulamispiste -15 °C (joissain yhteyksissä aineella mainitaan myös toinen sulamispiste -31 °C), kiehumispiste 170 °C, tiheys 1,13 g/cm3, leimahduspiste 65 °C (c.c.) ja 75 °C (o.c.), itsesyttymislämpötila 491 °C ja CAS-numero 98-00-0.
Furfuryylialkoholi sekoittuu veteen ja polymeroituu happojen vaikutuksesta.
Ympäristö- ja terveysvaikutukset.
Lyhytaikainen altistus furfuryylialkoholille ärsyttää ihoa ja hengitysteitä sekä aiheuttaa silmiin kyynelvuotoa. Pidempiaikaisessa tai toistuvassa altistuksessa neste kuivattaa ihoa ja voi vaikuttaa keskushermostoon.
Valmistus ja käyttö.
Furfuryylialkoholia valmistetaan joko neste- tai kaasufaasissa tapahtuvassa furfuraalin pelkistyksellä vedyn avulla. Katalyyttinä käytetään kupariyhdisteitä, jotka katalysoivat selektiivisesti aldehydiryhmän pelkistymistä eivätkä heterosyklisen renkaan kaksoissidokset pelkisty. Toinen tapa valmistaa furfuryylialkoholia on niin kutsuttu Gannizaro-reaktio, jossa furfuraali reagoi natriumhydroksidin kanssa. Furfuryylialkoholia käytetään valmistettaessa furfuryylialkoholi- ja ureaformaldehydihartseja, sementtien valmistuksessa, liuottimena ja muiden yhdisteiden kuten ranitidiinin valmistuksessa.
Nieuwe Kerk (Amsterdam)

Nieuwe Kerk () on 1400-luvulla rakennettu kirkkorakennus Alankomaiden pääkaupungissa Amsterdamissa. Kirkkoa käytetään kuningaskunnan kruunajaisiin sekä kuninkaallisiin häihin. Kirkko tunnetaan myös alankomaalaisten laivastosankarien viimeisenä leposijana. 
Utrechtin piispa myönsi luvan kirkon rakentamiseen vuonna 1408, sillä Oude Kerk () oli tullut liian pieneksi kasvavalle kaupungille. Nieuwe Kerk pyhitettiin Neitsyt Marialle ja pyhälle Katariinalle. Kirkko vaurioitui kaupunkipaloissa vuosina 1421 ja 1542. Se paloi lähes täydellisesti vuonna 1645, jonka jälkeen se rakennettiin uudelleen goottilaiseen tyyliin. 
Vuosina 1892–1914 kirkkoa uudistettiin laajalti, siihen lisättiin muun muassa uusia uusgoottilaisia yksityiskohtia. Vuosina 1959–1980 kirkkoa kunnostettiin. Nykyisin kirkossa ei järjestetä säännöllisiä jumalanpalveluksia, vaan kuninkaallisten tapahtumien välillä se toimii näyttelytilana.
Vuonna 2002 kirkossa vihittiin kruununprinssi Willem-Alexander ja hänen morsiamensa Maxime.
Lauseke (kielitiede)

Lauseke on kielitieteessä yhdestä tai useammasta, yleensä peräkkäisestä sanasta koostuva lauseen rakenneosa, joka käyttäytyy ja liikkuu lauseessa yhtenä kokonaisuutena. Lausekkeen sisällä yksi sanoista on pääsana, jonka ympärille lausekkeen sisäinen hierarkia rakentuu. Tälle pääsanalle on tyypillistä, että sitä ei voi poistaa lauseesta vahingoittamatta sen rakennetta ja se voi myös edustaa lauseketta yksinäänkin, mikäli lauserakenteita halutaan yksinkertaistaa. Tyypillisiä pääsanoja ovat verbit ja substantiivit. Kun pääsanaa tarkastellaan edustusmerkityksessä lauseen tasolla, puhutaan edussanasta. Termillä ’pääsana’ puolestaan on hierarkkisuutta ja viittaussuhteita korostava vivahde. Käytännössä pääsana ja edussana ovat usein sama sana, mutta näkökulma vaihtuu termin mukaan.
Täydennykset ja vapaat määritteet.
Pääsanaan liittyy usein myös täydennyksiä eli kielen yksiköitä, jotka pääsana vaatii käytössä ympärilleen. Ilman täydennyksiä lause jää vaillinaiseksi, ja yleensä synnynnäisen kielenpuhujan onkin helppo tunnistaa tällaiset lauseet ja sitä kautta eritellä puuttuvat täydennykset, sanat joita ilman lauseen sanoma jää viestyttämättä. Tyypillisiä täydennyksiä ovat verbin subjekti ja objekti. Pääsanan lisäksi lausekkeen sisältä löytyy vapaita määritteitä eli sanoja, jotka viittaavat pääsanaan ja antavat siitä lisäinformaatiota, mutta eivät ole lauseopillisesti välttämättömiä. Määritteitä ovat esimerkiksi jotkin adjektiivit substantiiveille ja adverbiaalit verbille. Huomion arvoista on, että samoin kuin ensin tutkimamme keskeiset lausekkeet voivat koostua useammista sanoista tai lauseista, myös määritteiden ja täydennyksien luomat osalausekkeet voivat olla moniosaisia ja pitkiäkin kokonaisuuksia. Pitkät määriteketjut muodostavat monisyisiä rakenteita, joiden viittaussuhteet monimutkistuvat.
Monisyistä lauserakennetta kuvataan usein graafisesti puukuvaimella tai tekstissä merkitsemällä sulut lausekkeiden ympärille:
"[[Kirkkaan punainen] auto] joutui [[todella pahaan] kolariin]." 
Lauseketyypit.
Lausekkeet jaetaan karkeasti substantiivi-, adjektiivi-, adverbi- ja verbilausekkeisiin sen mukaan, minkä sanaluokan sana lausekkeen pääsana on. Pääsanan sanaluokka sanelee myös sen, minä lauseenjäsenenä kyseinen lauseke voi toimia. Kaikki luokat jakaantuvat alaluokkiin semanttisten sekä syntaktisten ominaisuuksiensa perusteella.
Lähteet.
[[Luokka:Lauseoppi]]
Tunisia Eurovision laulukilpailussa

Tunisian oli tarkoitus osallistua vuonna Lontoossa pidettyyn Eurovision laulukilpailuun numerolla neljä, mutta naapurimaat paheksuivat Tunisiaa, koska maa oli aikeissa esiintyä samassa kilpailussa Israelin kanssa. Tunisia vetäytyi kilpailusta. 
Tunisian huhuttiin harkitsevan osallistumista vuoden 2008 Eurovision laulukilpailuun. Vaikka Tunisia on Afrikan valtio, se on Euroopan yleisradiounionin jäsen, joten sillä olisi oikeus osallistua Eurovision laulukilpailuun, kuten Marokko teki vuonna . Maa ei kuitenkaan ilmoittautunut määräpäivään mennessä vuoden 2008 kilpailuun.
Vuonna 2018 tuli ilmi, että Israel aikoo kutsua vuoden 2019 kilpailuun arabimaita ja Tunisia on yksi niistä. Tunisia ei kuitenkaan ollut mukana EBU:n 7. marraskuuta julkaisemalla osallistujaluettelolla.
Double Trouble (Gillanin albumi)

Double Trouble on Gillan-yhtyeen levy vuodelta 1981. Se julkaistiin tuplavinyylinä. Toinen levyistä koostuu studiomateriaalista ja toinen on live-levy. 
Kappaleet.
Kaikki kappaleet kirjoittaneet Ian Gillan ja John McCoy, ellei toisin mainittu.
Live LP.
Livekappaleet on nauhoitettu Reading-festivaalilta 28. elokuuta 1981, paitsi ”If You Believe Me” (Rainbow Theatre, 4. maaliskuuta 1981).
Maantiepyöräilyn maailmanmestaruuskilpailut

Maantiepyöräilyn maailmanmestaruuskilpailut ovat Kansainvälisen pyöräilyliiton eli UCI:n vuosittain, tavallisesti lokakuussa järjestämät kilpailut. Pyöräilijät edustavat maajoukkueitaan kaikissa sarjoissa.
Kilpailujen ohjelmassa ovat yhteislähdöllinen maantieajo ja väliaikalähdöllinen aika-ajo, jotka kilpaillaan miehissä ja naisissa ikäluokittain kolmessa kategoriassa. Korkeimmalla on elite-, eli ammattilaistaso, jossa kilpaillaan myös joukkueaika-ajon sekaviestikilpailussa. Alle 23-vuotiailla ja junioreilla (17-18-v.) on omat kilpailunsa maantieajossa ja aika-ajossa.
Maantieajon voittajat ovat seuraavan vuoden velvollisia kantamaan maailmanmestarin sateenkaaripaitaa yhteislähtökilpailuissa ja -etapeilla, aika-ajon voittajat puolestaan aika-ajokilpailuissa ja -etapeilla.
Soldier

Soldier on vuonna 1998 ensi-iltansa saanut Paul W. S. Andersonin ohjaama yhdysvaltalainen tieteiselokuva. Elokuvan pääosissa esiintyvät Kurt Russell, Jason Scott Lee, Jason Isaacs, Connie Nielsen ja Sean Pertwee. Elokuvan käsikirjoitti "Blade Runnerin" käsikirjoittaja David Webb Peoples. Vaikka elokuvat eivät ole suoranaista jatkoa toisilleen, ne sijoittuvat samaan universumiin.
Kallis tieteiselokuva ei menestynyt elokuvateattereissa odotetulla tavalla, vaan oli vähällä lopettaa ohjaaja Paul W. S. Andersonin elokuvauran. Hän palasi vuonna 2002 "Resident Evil" -elokuvan ohjaajana ja käsikirjoittajana.
Suomessa "Soldieria" ei ole esitetty elokuvateattereissa. Se julkaistiin videolle vuonna 1999.
Juoni.
Kersantti Todd on joukkueensa kanssa kasvatettu sotilaaksi lapsesta asti. Uudet geenimuokatut sotilaat korvaavat heidät ja Todd menettää tajuntansa sotilasharjoituksessa. Hänen uskotaan kuolleen, ja hän sekä kaksi muuta ruumista joutuvat roska-alukseen. Todd herää aluksessa ja joutuu jäteplaneetalle, jossa joukko sinne pakkolaskun tehneitä ja sittemmin planeetan asuttaneita ihmisiä ottaa hänet hoiviinsa.
Todd on koulutettu pelkäämään ja tottelemaan käskyjä, hän puhuu harvoin ja silloinkin kuin ylemmälle esimiehelle, mutta hiljalleen hän oppii millaista on elää perheessä.
Jarkko Ala-Huikku

Jarkko Tapani Ala-Huikku (s. 31. tammikuuta 1980 Seinäjoki) on suomalainen aktiiviuransa lopettanut kreikkalais-roomalaisen tyylin painija ja Euroopan mestari, joka työskentelee tätä nykyä Ylen urheilutoimittajana. EM-kullan lisäksi hän saavutti EM-pronssin, oli MM-kilpailuissa parhaimmillaan viides ja edusti Suomea kahdesti kesäolympialaisissa.
Ura.
Kreikkalais-roomalaisella tyylillä painineen Ala-Huikun paras saavutus oli EM-kulta 60-kiloisten sarjassa Tampereen EM-kisoista 2008, missä hän voitti loppuottelussa moninkertaisen maailman- ja Euroopan-mestarin sekä olympiavoittajan Armen Nazarjanin. Vuoden 2007 EM-kisoissa Sofiassa hän sijoittui samassa sarjassa pronssille. Bakun MM-kilpailuissa 2007 hän sijoittui viidenneksi. Lisäksi hän oli junioreiden MM-kilpailuissa 58 kg:n sarjassa neljäs Bukarestissa 1999 ja pronssilla samassa sarjassa seuraavana vuonna Nantes´ssa. Opiskelijoiden MM-kisoissa Ala-Huikku oli 60 kg:n sarjassa kolmas Edmontonissa vuonna 2002. Hän voitti miesten Suomen mestaruuden 58 kg:n sarjassa Oulussa vuonna 2000, 60 kg:n sarjassa Lahdessa 2007 sekä 66 kg:n sarjassa Tampereella 2009. 
Vuonna 1986 painiharrastuksen aloittanutta Ala-Huikkua valmensivat Seppo Yli-Hannuksela ja Juha Lappalainen. Seuratasolla hän edusti Ilmajoen Kisailijoita ja Bundesliigassa SV Siegfried Hallbergmoosia. Vuoden päätavoitteeksi ilmoitetuissa vuoden 2008 olympialaisissa Ala-Huikku kärsi selkeän tappion kirgisialaisvastustajaa Ruslan Tjumenbajevia vastaan, joka voitti silloin olympiapronssia. Lontoon kesäolympialaisissa 2012 Ala-Huikku korvasi loukkaantuneen Matti Kettusen, mutta hävisi ensimmäisessä ottelussaan ollen lopputuloksissa 16:s. Tammikuussa 2013 Ala-Huikku ilmoitti lopettavansa kilpapainijanuransa. Syyksi hän ilmoitti motivaationsa sammuneen vastoinkäymisten myötä.
Koulutukseltaan Ala-Huikku on liikunnanohjaaja ja urheilutoimittaja. Ala-Huikun kirjoittama Marko Yli-Hannukselan elämäkerta "Marko Yli-Hannuksela – Master Sporta" valittiin vuoden 2013 urheilukirjaksi. Kirjan pohjalta tehtiin myös dokumentti, "Marko Yli-Hannuksela -maailman paras".
Ala-Huikku työskentelee urheilutoimittajana ja -selostajana Yle Urheilussa.
BBC Food

BBC Food oli vain ruuanlaittoon liittyvä BBC:n televisiokanava. Kanava näkyi satelliittiverkossa ja kaapeliverkossa eteläisessä Afrikassa, Skandinaviassa ja Bedfordin kaupungissa Iowan osavaltiossa, Yhdysvalloissa. BBC Food aloitti lähetykset kesäkuussa 2002. Ohjelmassa esitettiin vinkkejä esimerkiksi rahan säästämiseksi ruoka-aineiden hankinnassa ja myöskin vinkkejä eri elämän tilanteissa edullisiin ruokavalioihin. 
BBC Food lopetti toimintansa vuonna 2008; sen korvasi BBC Lifestyle -kanava. Kun BBC Foodin loppumisesta tiedotettiin, kanavan jatkumisen puolesta kerättiin nettiadressi, johon saatiin kerättyä yli 90 000 nimeä. Kanavan loppumisen jälkeen ohjelmissa tehtyjen ruokien reseptejä jätettiin nettiin.
Vuokko Tolonen

Vuokko Maaria Tolonen (o.s. Tikka, 6. kesäkuuta 1958 Utajärvi) on suomalainen kirjailija, TV-käsikirjoittaja, kolumnisti ja opettaja.
Tolonen on opiskellut Tampereen yliopistossa sosiaalipsykologiaa ja kirjallisuutta. Hän valmistui humanististen tieteiden kandidaatiksi vuonna 1986.
Tolonen aloitti kirjailijanuransa nimellä Vuokko Tikka. Ensimmäisen romaaninsa "Vanhan miehen lähtö" (1978) hän julkaisi jo 20-vuotiaana. Seuraava romaani "Yrmykäinen" (1980) oli lapsille suunnattu satukirja. Tämän jälkeen Vuokko Tikan tuotannossa oli kuuden vuoden tauko. Hän meni naimisiin, otti miehensä sukunimen ja julkaisi seuraavan romaaninsa "Lastenhuone" (1986) nimellä Vuokko Tolonen. Tämän jälkeen häneltä on ilmestynyt romaanit "Salainen keittokirja" 1988 ja "Tampereen ilmasto" (1997). "Tampereen ilmasto" oli Olvi-säätiön kirjallisuuspalkintoehdokkaana. Teos ilmestyi venäjäksi vuonna 2001. 
90-luvun alussa Tolonen kirjoitti romaania kahdesta naisesta, jotka seikkailivat ympäri Suomea ja käyttivät miestensä luottokortteja. Samoihin aikoihin ilmestyi Ridley Scottin elokuva Thelma &amp; Louise, jonka juoni muistutti liiaksi tekeillä olevaa romaania. Tämän vuoksi Tolonen joutui luopumaan omasta kirjoitushankkeestaan.
Romaanien lisäksi Tolonen on toiminut käsikirjoittajana muun muassa TV2:n suositussa 60-osaisessa draamasarjassa "Elämän suola". Hän on myös kirjoittanut näytelmän "Päiväuni" (1989) Tampereen teatteriin, libreton Suomalainen Musiikkiteatteri Sumute ry:n "Paratiisi"-oopperaan (1993) sekä "Hää"-musikaalin (1998) Musiikkiteatteri Mustalle hauelle. 
Kirjoittajatyönsä ohella Tolonen on kirjoittanut kolumneja useisiin lehtiin sekä toiminut Viita-akatemian pääopettajana vuosina 2001–2006 ja pitänyt luentoja muun muassa Dante-akatemiassa ja Jyväskylän yliopistossa. Varsinaisenä päivätyönään Tolonen toimii Tampereen yhteiskoulun lukion kirjallisen ilmaisun opettajana. Tolonen on Pispalan kirjastoyhdistys ry:n perustajajäsen ja toiminut seuran puheenjohtajana 1995–2001. Pirkkalaiskirjailijat ry:n puheenjohtajana Tolonen toimi 1995–2002. Tolonen asuu Tampereen Hervannassa ja hänellä on kaksi lasta.
Kirjailijaurallaan Vuokko Tolonen on saanut useita palkintoja. Martti Merenmaa -stipendi hänelle myönnettiin 1979, Tampereen kaupungin luovan kirjallisen työn palkinto vuosina 1987 ja 1998 sekä Pro Arte Tawastica 1997.
Max Papis

Massimiliano "Max" Papis (s. 3. lokakuuta 1969) on italialainen kilpa-autoilija. 
Papis ajoi alkuaikoina kartingia, josta nousi 1980-luvun lopussa ensin Italian Formula 3 -sarjaan ja sieltä kansainväliseen Formula 3000 -sarjaan tuottaen yhden voiton Barcelonan kilpailussa vuonna 1994.
Hän osallistui urallaan seitsemään Formula 1 -luokan osakilpailuun kaudella 1995, kun Footworkin kilpakuljettaja Gianni Morbidellin sponsorirahat ehtyivät. Hänen F1-uransa paras osakilpailusijoitus on kauden 1995 Italian Grand Prix'n seitsemäs sija. Vaikka hän oli tallikaveri Taki Inouea nopeampi, hänet siirrettiin syrjään tallista. 
Papis on ajanut Formula 1:sten jälkeen monissa eri urheiluautoluokissa, mm. CART (nykyinen Champ Car), Indycaria, CART:ia, A1-sarjoissa, NASCARia sekä American Le Mans Series -sarjaa. Papis on osallistunut useana vuotena Le Mansin 24 tunnin ajoon. Vuonna 2016 hän teki ensiesiintymisen Speed Energy Formula Off-Road -sarjassa ajaen Honda Indy Toronto -kilpailussa rekkaa numero 9. Samana vuonna hän toimi myös IndyCar-kisojen tuomaristossa.
Muuta.
Papis tunnetaan kilpailijoiden keskuudessa myös nimellä Mad Max. Lempinimensä hän sai vuoden 1996 Daytonan 24 tunnin ajoissa, kun hän ajoi kilpailun johtopaikalla olleita kuskeja kiinni rikkoutuneella Ferrarillaan.
CSB-System AG

CSB-System AG on alun perin saksalainen, nykyään kansainvälinen IT-yritys, joka on erikoistunut mm. elintarviketeollisuuden ERP-ratkaisuihin. Yrityksen on perustanut vuonna 1977 Peter Schimitzek, joka toimii tällä hetkellä johtokunnan puheenjohtajana. CSB-System on viimeisen viidentoista vuoden aikana kasvanut voimakkaasti ja toimii tällä hetkellä 31 maassa. Yrityksellä on noin 450 työntekijää ympäri Eurooppaa sekä USA:ssa, Kanadassa, Kiinassa, muualla Aasiassa, Lähi-idässä ja Afrikassa. 
Nimi CSB-System tulee yrityksen kolmesta eri toimialueesta: Computer, Software ja Business Consulting. CSB-System pyrkiikin olemaan elintarviketeollisuuden kokonaisvaltainen järjestelmätoimittaja ja tarjoaa asiakkailleen laiteratkaisuja (teollisuus-PC:t), ohjelmistoja (mm. toiminnanohjaus, tuotannonsuunnittelu ja -ohjaus, tiedonkeruun ratkaisut, CIM, HR, kirjanpito, yrityskommunikaatio, Business Intelligence) ja konsultointipalveluita. 
CSB-System – järjestelmä.
CSB-System -järjestelmä on modulaarisesti rakennettu ja sen perusperiaate on integroida yrityksen kaikki osa-alueet toisiinsa. Lisäksi jokaiselle asiakasalalle on olemassa omat erikoismoduulinsa. CSB-Systemin pääasialliset käyttäjäryhmät ovat:
Viimeinen horisontti

Viimeinen horisontti ("Event Horizon") on vuonna 1997 ensi-iltansa saanut tieteis-kauhuelokuva. Sen ohjasi Paul W. S. Anderson, ja pääosia esittivät Sam Neill ja Laurence Fishburne.
Juoni.
Event Horizon on avaruusalus, joka pystyy kulkemaan valoa nopeammin luomalla mustan aukon. Alus katosi ensimmäisellä koeajollaan ja julistettiin tuhoutuneeksi. Seitsemää vuotta myöhemmin alus ilmestyy yllättäen Neptunuksen kiertoradalle, jolloin aluksen suunnittelija tohtori Weir (Sam Neill) lähetetään pelastusalus "Lewis &amp; Clarkin" saattamana ottamaan selvää aluksen katoamisesta. Kun joukko saapuu Event Horizonille, he huomaavat, että miehistö on kadonnut ja että aluksen tukijärjestelmät ovat sammuneet.
Jotain outoa on sattunut, mutta alukselta saatu hätäviesti kuulostaa sekamelskalta, jonka seasta ihmisääni lausuu latinaksi ”liberate me” (”pelastakaa minut”).
Tuotanto.
Elokuva lainaa vaikutteita elokuvista "The Shining – Hohto", "Yö kauhujen talossa", "Alien – kahdeksas matkustaja", "" ja "Solaris".
Paul Anderson suostui tekemään elokuvan, vaikka jälkituotantoaikataulua oli tiukennettu ennalta määrätyn julkaisupäivämäärän vuoksi. Elokuvasta leikattiin yli puoli tuntia kuvamateriaalia, sillä koeyleisöreaktiot pitkään ja selvästi groteskimpaan versioon olivat erittäin kielteiset.
Elokuva ei ollut suurmenestys, ja kun myös seuraavana vuonna ilmestynyt "Soldier" oli taloudellinen pettymys, Anderson joutui viettämään hiljaiseloa suurelokuvista.
Atomik Harmonik

Atomik Harmonik on slovenialainen turbofolk-musiikkia esittävä yhtye. Yhtyeen tunnetuimpia kappaleita ovat muun muassa "Turbo Polka", ”Brizgalna Brizga” sekä ”Na Seniku”. Yhtyeen tunnusmerkki on harmonikka, joka soi heidän kappaleidensa taustalla. 
Atomik Harmonik oli myös Slovenian Eurovision laulukilpailun edustajaehdokkaana vuonna 2006.
Humayun

Nasiruddin Humayun (1508–1556) oli isänsä Baburin perustaman Suurmogulien valtakunnan toinen hallitsija vuosina 1530–1540 sekä 1555–1556. Valtakunta ulottui Afganistanista ja Pakistanista Intian pohjoisosiin. Humayunin poika ja perijä oli Akbar Suuri, jota pidetään suurmoguleista merkittävimpänä.
Elämäkerta.
Humayun syntyi vuonna 1508 Kabulissa nykyisessä Afganistanissa ja oli isänsä Baburin toiseksi vanhin poika. Vuonna 1526 hän osallistui isänsä mukana Panipatin taisteluun, josta alkoi Intian valloitus. Sittemmin Humayun toimi isänsä alaisuudessa Kabulin kuvernöörinä palaten Intiaan hieman Baburin kuoleman jälkeen. Humayunista tuli Babutrin perustaman Suurmogulien valtakunnan hallitsija vuonna 1530, mutta hänen valtansa jäi nimelliseksi. Humayun nimitti neljä veljeään eri maakuntien kuvernööreiksi ja kaksi heistä, Kamran ja Askari, liittoutuivat keskenään halliten Punjabia itsenäisesti. Afgaanien vastarintaa moguleja vastaan johtanut Šer Šah Suri hallitsi puolestaan Biharin aluetta. Humayun kärsi myös pahenevasta oopiumiriippuvuudesta. Vuonna 1537 Šer Šah valtasi Bengalin ja kukisti häntä vastaan marssineen Humayunin Chausan taistelussa Gangesin varrella vuonna 1539 ja Kannaujin taistelussa vuoden 1540 puolella. Humayun joutui pakenemaan maastaan eläen kodittomana Sindissä ja Rajasthanissa.
Humayunin vaimo synnytti pariskunnan pojan Akbarin vuonna 1542 parin pakoillessa Sindissä. Vuonna 1544 Humayun siirtyi Persiaan, jossa hän sai turvapaikan safavidihallitsija Tahmasp I:tä käännyttyään sunnalaisuudesta šiialaisuuteen. Persian tuella Humayun valtasi Kandaharin vuonna 1545 luvaten palauttaa kaupungin Persialle. Hän toteutti myös kolme sotaretkeä veljeään Kamrania vastaan vallaten vuonna 1553 Kabulin. Humayunin toinen vanha vihollinen Šer Šah kuoli vuonna 1545 ja tämän poika Islam Šah Sur hallitsi vuoteen 1553. Islam Šah Surin kuleman jälkeen Sur-dynastia valtakunta jaettiin neljään eri osaan, joiden johdossa oli hänen sukulaisiaan. Hajaannus ja syntynyt nälänhätä johtivat yleisen mielipiteen kääntymiseen Sur-dynastian hallitsijoita vastaan. Humayun käytti tilannetta hyväkseen vallaten Lahoren helmikuussa 1555 ja kukisti Punjabia hallinneen Sikander Surin Sirhindin taistelussa vallaten Delhin ja Agran vakiinnuttaen asemansa Intian hallitsijana. Humayun kuoli seuraavana vuonna 1556 hänen kaatuessaan portaissa observatoriossaan Purana Qilassa.
Humayunin mausoleumi Delhissä on Unescon maailmanperintökohde. Sen rakennuttaminen aloitettiin Humayunin pojan Akbarin valtakaudella 1560-luvulla. Mausoleumin rakennuttaminen innoitti useita arkkitehtuurisia keksintöjä, jotka huipentuivat Taj Mahalin rakentamiseen.
Johann Melchior Molter

Johann Melchior Molter (10. helmikuuta 1696, Tiefenort, lähellä Eisenachia – 12. tammikuuta 1765, Karlsruhe) oli saksalainen barokkisäveltäjä, kapellimestari ja viulisti.
Vuoteen 1717 mennessä Molter oli muuttanut Karlsruheen, jossa hän työskenteli viulistina ja avioitui Maria Salome Rollwagenin kanssa. Pariskunnalle syntyi kaikkiaan kahdeksan lasta. Molter opiskeli sävellystä Italiassa vuosina 1719–1721. Vuosina 1722–1733 hän toimi hovikapellimestarina Karlsruhessa. Vuonna 1734 hänestä tuli kapellimestari Saksi-Eisenachin herttuan, Wilhelm Heinrichin hoviin.
Maria kuoli vuonna 1737, minkä jälkeen Molter meni naimisiin Maria Christina Wagnerin kanssa. Vuonna 1742 Molter palasi Karlsrhueen ja ryhtyi opettajaksi. Vuodesta 1747 alkaen kuolemaansa saakka Molter työskenteli Baden-Durlachin markiisin, Carl Friedrichin palveluksessa. Carl Friedrich oli hänen ensimmäisen työnantajansa poika.
Molterin säilyneisiin sävellyksiin kuuluu muun muassa oratorio, useita kantaatteja, yli 140 sinfoniaa, alkusoittoa ja muuta orkesteriteosta, kamarimusiikkiteoksia sekä useita konserttoja. Molter on säveltänyt myös yhden ensimmäisistä koskaan sävelletyistä klarinettikonsertoista.
Reijo Salminen (imitaattori)

Reijo Salminen (s. 4. lokakuuta 1945 Nurmijärvi) on suomalainen imitaattori, jota pidetään alansa ensimmäisinä Suomessa. Ensimmäisen kerran Salminen esiintyi imitaattorina televisiossa vuonna 1967, jolloin hän vieraili "Spede Show’ssa".
Salminen aloitti imitoinnin jo lapsena 1950-luvun keskivaiheilla matkimalla naapurin tätejä ja Radioteatterin silloisia näyttelijöitä. Hyvän palautteen kannustamana hän kirjoitti 15-vuotiaana naapurin liiterin seinään: ”Minusta tulee maailman paras matkija, iskelmälaulaja ja näyttelijä sekä radiokuuluttaja.” Vuoden 1997 haastattelussa hän kertoi hallitsevansa noin 120 julkisuuden henkilön ja noin 120 ”äänitehosteen” imitoinnin kolmen oktaavin äänialalla. Hän on myös laulaja.
Salminen on palkittu Esiintyvät taiteilijat ry:n ensimmäisenä "Viihdetaiteen mestarina" vuonna 1997.
Kommunismin uhrien muistomerkki

Kommunismin uhrien muistomerkki () on Washingtonissa Yhdysvalloissa sijaitseva miljoonien kuolleiden kommunismin uhrien muistoksi pystytetty muistomerkki. Patsas on pronssinen, kolme metriä korkea ja se sijaitsee lähellä kongressitalo Capitolia. Patsas on kopio 30. toukokuuta 1989 Tiananmenin aukiolla opiskelijamielenosoittajien pystyttämästä Demokratian jumalatar -patsaasta, joka sittemmin tuhottiin. Demokratian jumalatar -patsas jäljitteli Vapaudenpatsasta. Kommunismin uhrien muistomerkin teki kuvanveistäjä Thomas Marsh.
Muistomerkin vihki käyttöön presidentti George W. Bush 12. kesäkuuta 2007, Ronald Reaganin Berliinissä pitämän ”Purkakaa tämä muuri!” -puheen 20-vuotispäivänä.
Muistomerkin ideoijien mukaan se on ainoa kommunismin uhrien muistoksi pystytetty muistomerkki. Heidän arvioidensa mukaan kommunististen hallitusten uhreina on saanut surmansa yli 100 miljoonaa ihmistä.
Heikki Helakorpi

Heikki Helakorpi (s. 23. heinäkuuta 1950) on suomalainen imitaattori, laulaja ja juontaja.
Hänen uransa alkoi kouluikäisenä vuonna 1968 MTV:n "Uudet kyvyt" -ohjelmassa, jonka hän voitti. Televisiossa hän on esiintynyt muun muassa Klaus Thomassonin juontamassa "Klaustrofobia"-sarjassa, satiirisarjassa "Flyygeli ja kaakeli" sekä Neil Hardwickin käsikirjoittamassa televisiosarjassa "Reinikainen", jossa hän esitti imitoivia kaksoisveljeksiä.
The Crusade

The Crusade on thrash metal -yhtye Triviumin kolmas studioalbumi. Roadrunner Records julkaisi levyn 10. lokakuuta 2006. Albumin tuotti Jason Suecof ja miksasi Colin Richardson.
Jotkin albumin kappaleista kertovat kuuluisista murhista tai tapoista. Esimerkiksi ”Entrance of the Conflagration” kertoo Andrea Yatesin viiden lapsensa murhasta, ”Unrepentant” kertoo Nazir Ahmadin kolmen tyttärensä murhasta, ”Contempt Breeds Contamination” kertoo Amadou Diallon kuolemasta ja ”And Sadness Will Sear” kertoo Matthew Shepardin murhasta.
Albumi vuoti internetiin 14. syyskuuta 2006, kuukausi ennen julkaisupäivää. Rajusta musiikkityylin vaihdosta johtuen albumi on jakanut kuuntelijoiden mielipiteitä.
Krios

Krios (, "oinas") oli kreikkalaisessa mytologiassa Uranoksen ja Gaian poika, yksi kahdestatoista alkuperäisestä titaanista. Hänet tunnettiin myös nimellä Megamedes ("suuri herra").
Hän sai puolisonsa Eurybian kanssa lapset Astraios, Pallas ja Perses. Pausanias lisäksi mainitsee kuulleensa joidenkin väittäneen Pythonin olleen Krioksen poika.
Kriosta ei erikseen mainita titanomakhian tapahtumien yhteydessä, mutta titaanien hävittyä taistelun Olympoksen jumalille, heidät karkotettiin Tartarokseen.
Frank Biela

Frank Biela (s. 2. elokuuta 1964 Neuss, Länsi-Saksa) on saksalainen autourheilija. Hän pääosin kilpailee vakioautoilla, sekä kestävyysajoja. Hän on ajanut vuodesta 1990 lähtien Audilla.
Biela aloitti uransa kartingissa 1983, josta jatkoi 1987 Fordn kehitysprojektiin Bernd Schneiderin ja Manuel Reuterin kanssa. Biela ajoi Formula 3:sta ja DTM:ää Fordilla vuoteen 1990 asti, jolloin siirtyi Audille. Hän jatkoi DTM:ssä ja hallitsi vakioautoluokkia ympäri Eurooppaa. Hän hallitsi muun muassa BTCC:tä Isossa-Britanniassa.
1999 Biela siirtyi Pohjois-Amerikkaan ALMS-sarjaan, ja kiersi ympäri maailmaa suurissa kestävyysajotapahtumissa. Hän voitti Le Mansin 24 tunnin ajon ensimmäisen kerran 2000, ja on dominoinut kilpailua nykypäivään saakka.
Steamboy

Steamboy () on vuonna 2004 valmistunut Katsuhiro Ōtomon ohjaama ja käsikirjoittama steampunk-piirroselokuva. Elokuva oli valmistuessaan kaikkien aikojen kallein japanilainen animaatioelokuva eli anime. Elokuvan tekeminen aloitettiin lähes välittömästi Katsuhiro Ōtomon edellisen elokuvan "Memories – muistoja tulevaisuudesta" valmistumisen jälkeen vuonna 1996. Elokuvan tapahtumat sijoittuvat vuoden 1866 Manchesteriin ja fiktiiviseen Lontoon maailmannäyttelyyn.
Rooleissa.
Lähde:
Andrej Hauptman

Andrej Hauptman (s. 15. toukokuuta 1975 Ljubljana) on slovenialainen maantiepyöräilijä. 
Hauptman saavutti pronssia maantieajon MM-kilpailussa Lissabonissa 2001 Óscar Freiren ja Paolo Bettinin jälkeen. Seuraavana vuonna hän sijoittui MM-kilpailussa neljänneksi ja Ateenan olympialaisissa 2004 viidenneksi.
Hauptman voitti vuonna 2000 Grand Prix de Fourmies -kilpailun ja Slovenian maantieajomestaruuden. Vuonna 2001 hän sijoittui viidenneksi maailmancupin kilpailuissa HEW Cyclassics ja Paris-Tours sekä kolmanneksi Italian ympäriajon kolmannella ja yhdeksännellä etapilla. Lisäksi hän voitti kolmannen osuuden Jadranska Magistrala -kilpailussa.
Tanita Tikaram

Tanita Tikaram (s. 12. elokuuta 1969 Münster, Länsi-Saksa) on brittiläinen laulaja-lauluntekijä. Hänen vuonna 1988 ilmestynyt debyyttialbuminsa "Ancient Heart" sisälsi listahitit ”Twist In My Sobriety” ja ”Good Tradition”.
Elämäkerta.
Tanita Tikaramin vanhemmat ovat malesiasta ja fidžiltä. Tikaram muutti Lontooseen 12-vuotiaana.
Tanita Tikaramin isä on intialais-fidziläinen Britannian armeijan upseeri Pramod Tikaram ja äiti Fatimah Rohani. Tanitan vanhempi veli on näyttelijä Ramon Tikaram. Heidän isosetänsä oli itsenäistyneen Fidžin ensimmäinen korkein tuomari (Lord Chief Justice) Sir Moti Tikaram.
Paul Hardcastle

Paul Hardcastle (s. 10. joulukuuta 1957 Lontoo) on brittiläinen elektronista musiikkia esittävä muusikko. Yksi hänen tunnetuimmista kappaleistaan on ”19” (”Nineteen”), joka kertoo Vietnamin sodasta. Muita tunnettuja kappaleita ovat ”The Wizard” ja instrumentaali ”Rainforest”.
Hardcastle soitti 1980-luvun alussa kosketinsoittimia dance-yhtyeissä First Light ja Direct Drive ennen kuin siirtyi soolouralle.
Randy Blythe

Randy Blythe, koko oikealta nimeltään David Randall Blythe (s. 21. helmikuuta 1971) on yhdysvaltalaisen metalliyhtyeen Lamb of Godin laulaja. Blythe tunnetaan brutaalista death metal -vaikutteisesta huuto- ja örinälaulustaan, jota Blythe käyttää hyvin laaja-alaisesti, päästen hyvin korkeaan ja kuivaan kirkunamaiseen örinään, ja siitä hyvin matalaan ja syvään murinaan. Tästä tyylistä Blythe otti myös askelta melodisempaan suuntaan vuonna 2006, kun Lamb of Godin albumi "Sacrament" ilmestyi. Tällöin Blythe käytti albumin kappaleissa myös jonkin verran melodisia lauluelementtejä, entisestä "sävellajista riippumattomasta" huudosta poiketen, pitäen tyylinsä edelleen kuitenkin hyvin aggressivisena.
Blythella on kehossaan useita tatuointeja. Vasempaan käsivarteensa hän on faniutensa merkiksi tatuoittanut tekstin "COBHC", joka viittaa suomalaiseen Children of Bodom -yhtyeeseen. Kirjainsarja tarkoittaakin "Children of Bodom Hate Crew". Lantioonsa Blythe on itse tatuoinut penistä ja kiveksiä jäljittelevän tatuoinnin, joka on seurausta yhtyeen Killadelphia-dokumentin mukaan epäonnistuneesta Misfits-yhtyeen logon tatuoimisyrityksestä – melkoisessa humalassa. Epäonnistuminen johtuikin dokumentin mukaan Blythen sammumisesta ennen tatuoinnin valmistumista.
Historia.
D. Randall Blythe, nimimuoto joka Blythella on myös useassa otteessa esiintynyt, aloitti uransa Lamb of Godin "esiyhtyeen" Burn the Priestin laulajana, ottaen paikan vuonna 1995. Yhtyeen kehityttyä nykyiseen Lamb of God -muotoonsa vuonna 1999 Blythe on pysynyt yhtyeen vakijäsenenä tähän päivään saakka. 
Blythe on ollut mukana myös sivuprojektissa nimeltä Halo of Locusts. Blythe on ollut osallisena myös useassa DVD:ssä, kuten Killswitch Engage -yhtyeen (Set This) World Ablazen sekä Machine Headin Elegiesin dokumenttiosioissa ja metallidokumentti n haastattelussa (yhtyeen kitaristi Mark Mortonin kanssa).
29.6.2012 Uutisoitiin, että Randy Blythe on pidätetty epäiltynä kuolemantuottamuksesta. Tapaus liittyy vuoden 2010 keikkaan, jossa fani ryntäsi lavalle ja tilanne johti tappeluun. Blythe oli ilmeisesti työntänyt kolmatta kertaa lavalle kiivenneen fanin takaisin yleisöön, jolloin tämä löi päänsä. Myöhemmin fani kuoli sairaalassa saamiinsa vammoihin. Pidätyksen takia Lamb of God joutui perumaan Tuska-keikkansa.
Hän pääsi 200 000 dollarin takuita vastaan vapaaksi kesällä 2012 Oikeudenkäynti tapauksesta alkoi 4. helmikuuta 2013. 5. maaliskuuta 2013 oikeudenkäynti saatiin päätökseen ja Blythe vapautettiin syytteistä.
Metropolis (anime)

Metropolis () on vuonna 2001 valmistunut anime-elokuva, joka pohjautuu löyhästi Osamu Tezukan tekemään mangaan vuodelta 1949. Manga ei liity vuoden 1927 "Metropolis"-elokuvaan kuin nimellisesti.
Ohjaaja Rintaron mukaan Tezuka ”tuskin olisi arvostanut” ajatusta "Metropolis"-elokuvasta, koska hän ei pitänyt varhaisia töitään kovinkaan suuressa arvossa.
Juoni.
Elokuva kertoo Kenichistä, joka yksityisetsiväsetänsä "Shunsaku Ban"in kanssa yrittää etsiä tohtori Laughtonia, jota epäillään muun muassa ihmisoikeuksien rikkomisesta sekä elinkaupasta. Valitettavasti kaksikon löytäessä tohtorin laboratorion se on jo ilmiliekeissä. Kenichi onnistuu kuitenkin pelastamaan palosta nuoren naisen, Timan. Paetessaan palopaikalta Kenichi ja Tima saavat peräänsä Rockin, joka tekee mitä tahansa tuhotakseen Timan.
Ren TV

REN TV () on yksi Venäjän suurimmista televisiokanavista. Sen omistavat 70-prosenttisesti Venäjän poliittista johtoa lähellä olevat yritykset Rossija-pankki (), Severstal () ja Surgutneftegaz () sekä loput 30 prosenttia luxemburgilais-saksalainen RTL Group.
Kanava on perustettu 1. tammikuuta 1997. Ren TV kuuluu katsojaluvuiltaan keskikastiin heti päätelevisiokanavien 1TV, NTV ja Rossija jälkeen.
Historia.
REN TV -televisiokanava juontuu vuonna 1991 perustettuun tuotantoyhtiöön. Yritys teki laajalti sisältöä Venäjän päätelevisiokanaville. Tuotantoyhtiön perustaneet kaksi yksityishenkilöä Irena ja Dmitri Lesnevski muuttivat yhtiön REN TV televisiokanavaksi vuonna 1997. 
REN TV:n omistusrakenne muuttui ajan myötä ja sen osakkaina ehtivät toimia Moskovan kaupunki, Lukoil ja RAO UES. Vuoteen 2005 mennessä Irena ja Dmitri Lesnevski omistivat 30 prosentin osuuden ja energiajätti RAO JeES 70 prosentin osuuden televisiokanavasta. Osapuolet myivät osakkeensa teräsyhtiö Severstalille, öljy- ja kaasuyhtiö Surgutneftegazille ja saksalaiselle Bertelsmannin omistamalle RTL:lle. Samalla kanava lopetti Venäjän poliittisen johdon kritisoimisen.
Vuonna 2007 omistus muuttui jälleen. Abros Capital Co. osti suurimman osan Severstalin ja Surgutneftegazin osuuksista. Abros Capital Co. on pietarilaisen Rossija-pankin tytäryhtiö. Pankin hallituksen puheenjohtaja Juri Kovaltšuk on Venäjän presidentin Vladimir Putinin läheinen ystävä. Kaupan myötä Rossija-pankki nousi Ren TV:n suurimmaksi omistajaksi 56 prosentilla.
Sorvarinjärvi

Sorvarinjärvi on Pudasjärven kaupungissa sijaitseva järvi. Se sijaitsee Taipaleenharjun ja Keinäsperän kylien välisen Pyöriäniementien läheisyydessä. Taipaleenharjulta on matkaa noin neljä kilometriä ja Pudasjärven keskustaajamasta Kurenalta noin 15 kilometriä. Järvi kuuluu Kiiminkijoen valuma-alueen suojelualueeseen.
Järvi on matala ja siinä on runsaasti vesikasvillisuutta. Rannoilla on jonkin verran vapaa-ajan asutusta. Järvestä saa kalastettua ahventa, haukea ja siikaa. Aikoinaan järvessä on ollut myös muikkua.
Sorvarinjärvestä laskee Sorvarinoja Taipaleenharjussa sijaitsevaan Aittojärveen.
Maltan jalkapallomaajoukkue

Maltan jalkapallomaajoukkue edustaa Maltaa jalkapallon maajoukkuekilpailuissa. Joukkue ei ole koskaan selviytynyt arvokisojen lopputurnaukseen, ja koko historiansa aikana se on saavuttanut vain viisi voittoa virallisista otteluistaan. 
Ensimmäiset kaksi voittoa tulivat lukemin 2–0 ja 2–1 Kreikkaa ja Islantia vastaan Euroopan-mestaruuskilpailujen karsinnoissa 1975 ja 1982. Kolmas voitto oli 1–0-vierasvoitto Viroa vastaan vuonna 1993 maailmanmestaruuskilpailujen karsinnoissa. Malta saavutti neljännen voittonsa lukemin 2–1 kotonaan Unkaria vastaan EM-karsinnoissa 11. lokakuuta 2006. André Schembri teki Maltan kummatkin osumat. Muita hyviä tuloksia ovat kaksi tasapeliä (1–1 ja 2–2) Unkaria vastaan 1990 MM-karsinnoissa.
Vuonna 2005 Maltan onnistui saavuttamaan 1–1-tasapelin Kroatiaa sekä Bulgariaa vastaan ja vuonna 2007 ystävyysottelussa Itävaltaa vastaan. Maaliskuussa 2008 Malta murskasi Liechtensteinin kotonaan peräti 7-1. Michael Mifsud teki ottelussa viisi maalia. 
Maltan jalkapallomaajoukkueen pääsponsori on Diadora.
"Päivitetty 27. marraskuuta 2014.
"Päivitetty 27. marraskuuta 2014.
Hankiralli

Hankiralli on Helsingissä järjestettävä talviralli. Se oli yksi kolmesta 1960–1970-luvun suurrallista.
Jyväskylän Suurajojen vakiinnutettua asemansa katsottiin tarvittavan myös talvioloissa ajettavaa suomalaista rallia. Hankirallin varsinaisina ideoijina olivat 1950-luvulla tunnetut moottoriurheilijat Fred Geitel ja Lauri Hurme, joista jälkimmäinen toimi rallin ratamestarina kahdeksan kertaa ennen menehtymistään lento-onnettomuudessa vuonna 1962. Hankirallin järjestäjänä oli pitkään Helsingin Urheiluautoilijat ry ja se kuului osakilpailuna rallin SM-sarjaan sen perustamisesta, vuodesta 1959 lähtien.
Hankiralli ajettiin ensimmäisen kerran maaliskuussa 1955, jolloin voittajaksi ajoi pari Heikki Puustinen – Mika Tiivola Volkswagenilla. Kilpailun lähtö- ja maalipaikkana oli Helsinki, ja 1 800 kilometrin pituisen reitin välietappeina olivat Lahti, Kouvola, Mikkeli, Jyväskylä, Saarijärvi, Virrat, Parkano, Tampere, Loimaa ja Turku. Rallin osanottajia oli 52, joista yli puolet, 27, joutui keskeyttämään. Ensimmäisessä kilpailussa oli kotimaisten ajajien ohella mukana yksi ruotsalainen, ja vuonna 1957 ruotsalaisia osallistujia oli jo kolme. Ensimmäinen ulkomainen voittaja oli Ruotsin Carl-Magnus Skogh vuonna 1962. Vuodesta 1963 lähtien Hankirallin ratamestarina toimi Esko Väinölä useita vuosia aina 1980-luvun alkuun saakka.
Hankirallin syntyyn liittyy kiinteästi myös suomalaisten ralliautoilijoiden oman järjestön perustaminen, ja Fred Geitel ja Lauri Hurme olivat myös järjestäytymisajatuksen isät. Urheiluautoilijat-niminen yhdistys perustettiin epävirallisesti jo vuonna 1953, mutta yhdistysrekisteriin se merkittiin huhtikuussa 1955, hieman ensimmäisen Hankirallin jälkeen. Autourheiluharrastuksen kasvu ja alan paikallisyhdistysten perustaminen johti valtakunnallisen järjestön, Suomen Urheiluautoilijoiden Liiton (SUAL) perustamiseen vuonna 1963. Uuden järjestön aloittaessa toimintansa siihen kuului 13 paikallisyhdistystä ja niiden kautta noin 1 200 henkilöjäsentä. 
Alkuperäisessä muodossaan Hankirallia ajettiin 1970-luvulle saakka, jolloin se oli pakko siirtää pääkaupunkiseudun ulkopuolelle. Tällöin Helsingin lähistöltä ei enää löytynyt rallikäyttöön soveltuvaa tiestöä. Vuodeksi 1974 aiottua Hankirallia ei ajettu valtiovallan kiellettyä autokilpailut energiakriisin vuoksi.
Hankirallin hiipumiseen seuraavalla vuosikymmenellä vaikutti myös järjestävän seuran, Helsingin Urheiluautoilijat ry:n politisoituminen. Pitkäaikaisen kilpailunjohtajan Jorma Saarikiven mukaan Helsingin Urheiluautoilijoiden johtohenkilöillä ei ollut 1980-luvulla enää juuri "rakkaussuhdetta lajia kohtaan". Hankirallin järjestäjä Helsingin Urheiluautoilijat ajautui konkurssiin 1990-luvun alun lamavuosina, ja viimeinen ralli, järjestyksessään 39:s, ajettiin vuonna 1994. Sen voitti Sebastian Lindholm.
Nykyään Hankirallin eli Hankiksen perinteitä vaalii vuonna 1996 perustettu Hankiralli-yhdistys ry. Vuoteen 2007 mennessä Hankiralli on järjestetty 47 kertaa.
19. divisioona (jatkosota)

19. divisioona oli Vaasan sotilasläänin perustama Suomen maavoimien yhtymä jatkosodassa. Sotilaslääniin kuuluivat Vaasan suojeluskuntapiiri, Etelä-Pohjanmaan Itäinen suojeluskuntapiiri sekä Etelä-Pohjanmaan Läntinen suojeluskuntapiiri, jotka kattoivat Vaasan läänin läntiset rannikkoseudut ja itäisen sisämaan. Perustaminen aloitettiin 17. kesäkuuta 1941 Rangellin hallituksen puolustusministerin Rudolf Waldenin määrättyä puolustusvoimat ylimääräisiin harjoituksiin.
Perustaminen.
Perustamisen jälkeen divisioonaan kuuluivat muun muassa seuraavat yksiköt: 
19. divisioona pyrittiin varustamaan määrävahvuuksien mukaisesti, mutta aivan kaikilta osin niihin ei päästy.
Komentajat.
Divisioonankomentajana oli perustamisesta 20. kesäkuuta 1941 lakkauttamiseen 1. helmikuuta 1942 eversti Hannu Hannuksela, joka ylennettiin 31. joulukuuta 1941 kenraalimajuriksi.
Keskittäminen.
Divisioona jäi perustamisalueelleen Päämajan reserviksi, jonka käyttö riippui valittavasta toimintasuunnitelmasta, joka oli joko puolustuksellinen tai hyökkäyksellinen.
Tappiot.
Divisioonan Päämajalle laatimien määräaikaisilmoitusten mukaan sen kokonaistappiot olivat kaatuneina, haavoittuneina ja kadonneina yhteensä 4 813 miestä, vaikka yhtymä lakkautettiin käytännössä tammikuussa 1942.
Nationalteatern

Nationalteatern oli ruotsalainen rockyhtye ja teatteriryhmä. Se perustettiin 1960-luvun lopulla Göteborgissa. Yhtyeellä oli suuri rooli vasemmistolaisessa progg-kulttuuriliikkeessä 1970-luvulla.
Nationalteatern muotoutui Lundissa 1960-luvun lopulla teatteriseura Gorillateaternista. Vuonna 1971 se muutti Göteborgiin. Teatteriryhmä oli koossa vuoteen 1993 asti.
Yhtyeen esikoisalbumi "Ta det som ett löfte ... ta det inte som ett hot" ilmestyi vuonna 1972. Vuonna 1974 ilmestyi "Livet är en fest" -albumi, joka on yhtyeen yksi tunnetuimmista albumeista. Se sisältää useita klassikoiksi nousseita kappaleita, kuten nimikappale "Livet är en fest".
Ruotsalainen artisti Magnus Uggla on tehnyt omat versionsa Nationalteaternin kappaleista "Livet är en fest" ja "Speedy Gonzales" albumillaan "Allting som ni gör kan jag göra bättre".
Lego Pirates

Lego Pirates on Lego-tuotesarja, joka tuli markkinoille vuonna 1989. Sarja pohjautuu 1500-luvulla tapahtuneeseen Karibian vesillä ja muilla merillä vallinneeseen merirosvojen ja erilaisten kauppayhtiöiden taistoon. Suomenkielinen nimi sarjalle on "Lego Merirosvot". Merirosvot olivat 1980-luvun lopulla Lego-yhtiön lippulaiva. Sarja on tehnyt paluun 2000-luvulla.
Sarjojen rakenne seurailee muiden Lego-sarjojen tavanomaista rakennetta sisältäen yhden suuremman laivan, yhden suuremman saarekkeen joka rakennetaan pohjalevyä käyttäen sekä vaihteleva määrä pienempiä saarekkeita sekä veneitä.
Sarjasta on olemassa myös Lego Duplo -versio, joka on suunnattu nuoremmille lapsille.
Ryhmittymät.
Sarjassa seikkailevat hahmot voidaan jakaa kolmeen erilaiseen ryhmittymään:
Merirosvot.
Merirosvo-aiheiset setit joita julkaistiin vuodesta 1989 vuoteen 1997 asti. Merirosvot seikkailivat yleensä Kaartilaisia vastaan aarretta metsästäen. Merirosvot eivät erottaudu erilaisiksi ryhmiksi kuten heidän vastustajansa Kaartilaiset.
Kaartilaiset.
Merirosvojen vastapainona toimineet Kaartilaiset pohjautuvat erilaisiin siirtomaita hankkineiden valtakuntien merelliseen armeijaan. Kaartilaiset jakautuvat kolmeen selvään ryhmään jotka erottuvat helposti pukeutumisellaan (eli Lego-minihahmon erilaisilla torson kuvioinneilla sekä hahmojen hatuista). Nämä ryhmät ovat vuosien 1988-91 siniset (ranskalaiset), vuosien 1992-95 punaiset (englantilaiset) sekä vuosien 1996-97 Konkistadorit.
Saarelaiset.
Vuonna 1994 ilmestynyt Saarelaiset (englanniksi Islanders) erosi suuresti Merirosvoista ja Kaartilaisista. Saarelaisilla oli vain yksi merikelpoisen veneen sisältävä setti ("Katamaraani", nro. 6256), muut setit sijoittuivat maantasolle.
Mitsubishi Electric

Mitsubishi Electric tai Mitsubishi denki kabushikigaisha () on vuonna 1921 Tokiossa perustettu japanilainen julkinen yritys. Yhtiön toimitusjohtajana toimii Setsuhiro Shimomura. 
Yritys tuottaa energia- ja sähkötuotteita, sähkölaitteita, teollisuusautomaatiota, kotitaloustuotteita, kommunikaatiojärjestelmiä ja aurinkokennoja sekä satelliitteja. Yritys kuuluu Mitsubishi-konserniin.
Vuoden 2011 alussa MELCO sai Turkin liikenneministeriöltä 561 miljoonan dollarin arvoisen tilauksen kahdesta tietoliikennesatelliitista (Turksat 4A ja Turksat 4B). MELCO voitti kilpailussa eurooppalaisen Astriumin ja yhdysvaltalaiset Lockheed-Martin- ja Orbital Sciences -yhtiöt. Tällaiset urakat ovat usein länsimaisten myyjien kohdalla vahvasti poliittisesti tuettuja. Japanin voitto voi olla merkki Japanin aktivoitumisessa avaruusalalla, sen teollisuus voi siirtyä vientimoodiin kuten muut Aasian avaruusvaltiot.
Vuonna 2003 Hitachi ja Mitsubishi Electric perustivat yhteisyrityksen nimellä "Renesas Technology", josta tuli myöhemmin Renesas Electronics.
Mitsubishin, NECin ja Hitachin DRAM-muistien valmistus siirtyi Elpida Memory -yhtiölle.
Mitsubishi Electric oli vuonna 2012 maailman 37. suurin autoteollisuuden osatoimittajayritys.
Tuotteet.
Mitsubishi Electricin tuotteita on muun muassa:
Street Fighter (elokuva)

Street Fighter on vuonna 1994 ensi-iltansa saanut toimintaelokuva, joka pohjautuu "Street Fighter II" -videopeliin. Sen on käsikirjoittanut ja ohjannut Steven E. de Souza. Elokuvan päärooleja esittävät Jean-Claude Van Damme ja Raúl Juliá. Elokuvassa esiintyvät myös australialainen poplaulaja Kylie Minogue sekä kuuluisa alkuperäisamerikkalainen Wes Studi.
Elokuvaa varten pelihahmojen taustatarinoita muunneltiin, ja se suunniteltiin kokoperheen toimintaseikkailuelokuvaksi. Lisäksi elokuvaan kylvettiin paljon huumoria, joka sai pelin fanikunnalta ja kriitikoilta nyrpeän vastaanoton. Kaikki "Street Fighter II:n" ja sen "Super"-painoksen hahmot esiintyvät elokuvassa lukuun ottamatta Fei Longia (Bruce Leen mukaan mallinnettu hahmo).
Juonitiivistelmä.
Allied Nations (AN)-armeija on hyökännyt kuvitteellisen kaakkoisaasialaisen "Shadaloon" valtion pääkaupunkiin. Kenraali M. Bison (Raul Julia) ottaa panttivangikseen 15 ihmistä ja vaatii 20 miljardia dollaria maksettavaksi kolmen päivän sisään.
AN:n joukkoja johtaa eversti William F. Guile (Jean-Claude Van Damme). Apunaan hänellä on brittiläinen AN-tiedustelija Cammy White (Kylie Minogue) sekä alkuperäisamerikkalainen T. Hawk (Gregg Rainwater). Hän onnistuu pidättämään Bisonin aserahtaajan Viktor Sagatin (Wes Studi) laittoman häkkitaistelun aikana ja ottaa palvelukseensa kaksi häntä huijannutta kaverusta Ryu Hoshi (Byron Mann) ja Ken Mastersin (Damien Chapa), jotka yhdessä Guilen ohjeistuksella lavastavat Sagatin paon ja Guilen kuoleman.
Tämän tarkoituksena on paljastaa Bisonin piilopaikka, jotta Guile pystyy johtamaan hyökkäystä ja pelastaa Bisonin sieppaamat panttivangit.
Guilen suunnitelmia mutkittaa GNT-uutisreportteri Chun Li Zang (Ming Na), joka haluaa tappaa Bisonin kostoksi isänsä surmauttamisesta. Hänen apunaan toimivat entinen nyrkkeilijä Balrog (Grand L. Bush) ja entinen sumopainija Edmond Honda. Samalla Guilen siepattu asetoveri ja ystävä Carlos Blanka on joutunut Bisonin supersotilaskokeiden uhriksi ja muuttunut hirvittäväksi puoli-ihmiseksi.
Roger Garaudy

Roger Garaudy eli Ragaa (17. heinäkuuta 1913 Marseille, Ranska – 13. kesäkuuta 2012) oli ranskalainen kirjailija, tunnettu marxilainen teoreetikko ja islamiin käännyttyään holokaustin kieltäjä. Hän liittyi Ranskan kommunistisen puolueen jäseneksi vuonna 1933 mutta kääntyi islamiin vuonna 1982. 
Vuonna 1998 Garaudy tuomittiin 240 000 frangin sakkoihin ”rodun herjaamisesta” kirjassa "Mythes fondateurs de la politique israélienne" (1995). Hän oli yksi vuoden 2002 Muammar Gaddafin kansainvälisen rauhanpalkinnon saajista.
Garaudy oli toisessa maailmansodassa sotavankina Djelfassa, Algeriassa. Hän kääntyi islaminuskoon virallisesti vuonna 1982 ja otti silloin käyttöön nimen Ragaa. Garaudy kuoli 98-vuotiaana Pariisin lähellä kesäkuussa 2012.
Garaudyn tuotantoon kuuluu yli kaksikymmentä teosta.
Bank Street

Bank Street oli monikäyttöinen stadion Manchesterissa, Englannissa. Sitä käytettiin eniten jalkapallon pelaamiseen ja se oli Manchester Unitedin historian toinen kotikenttä. United muutti Bank Streetille vuonna 1893 North Roadilta. Stadionille tehtiin katsomo 12 000 katsojalle. Vuonna 1906 katsomoa laajennettiin siten, että sinne mahtui 50 000 katsojaa. Vuonna 1910 United muutti pois nykyiselle kotistadionilleen Old Traffordille.
Miika Söderholm

Miika Söderholm on suomalainen punkmuusikko ja ramopunkkari. Hänen yhtyeitään ovat olleet muun muassa Ypö-Viis ja Pojat.
Ypö-Viis.
Miika Söderholmin Ypö-Viis -yhtye on koko suomalaisen punkin pioneereja. Söderholm ja Mikko Holmström perustivat yhtyeen Karhulassa kesällä 1977 ja Ypö-Viis julkaisi Suomen ensimmäisen punk-omakustannelevyn "Energia on A ja O / Kotka palaa" -singlen loppuvuodesta 1978. 5. lokakuuta 1979 äänitettiin Karhulassa Afrodite-diskossa "Karhulan poikii live".
Söderholm ja Holmström perustivat myös Suomen ensimmäisen punk-levymerkin, Karva-levyt. Karva-levyt toimi aktiivisesti noin vuoden verran ja julkaisi viisi singleä, sekä Ypö-Viis live-LP:n, josta P.P. Kallio totesi levyn julkaisun jälkeen Hilseen arvostelussa: "Karhulan poikii live on tällä hetkellä maailman paras liveälpee ja varmaankin yks parhaista vielä kymmenenkin vuoden päästä. Siltä musta tuntuu." 
Ypö-Viis lopetti vuonna 1981, mutta yhtye on sen jälkeen keikkaillut satunnaisesti.
Suomalaisen ramopunkin rakentajia.
Söderholmilla ja Ypö-Viidellä on merkittävä rooli suomalaisen ramopunk-genren synnyssä. Ypö-Viis oli innoittajana esimerkiksi Luonteri Surfin soittajille, jotka innostuivat Ayshire-levyjen kautta julkaisemaan Ypö-Viiden tuotantoa. Se innosti Söderholmin taas ramopunkin pariin ja perustamaan Pojat-yhtyeen.
Pojat.
Söderholm palasi punkin ja ramopunkin pariin perustamansa Pojat-yhtyeen kanssa. Yhtye kuuluu genren tunnetuimpiin nimiin Suomessa yhdessä Luonteri Surf ja Ne Luumäet -yhtyeiden kanssa. 
Muita kokoonpanoja.
Ypö-Viiden ja Poikien lisäksi Söderholm on soittanut myös yhtyeissä Ne Luupojat Surf, MurMurr, Debbie ja Surfpoika Rex. Ensimmäisen sooloalbuminsa "Kuusnolla" Söderholm julkaisi marraskuussa 2016. Soololevynsä johdosta Miika on tehnyt keikkoja Miika Söderholm &amp; Punatulkut-yhtyeen kanssa, yhtyeen nimissä on julkaistu myös digisinglet "Kaunista ja rumaa" sekä "Unelmoin".
Kultainen pesäpallomaila 2005.
Söderholmille annettiin vuoden 2005 ramopunkin Kultainen pesäpallomaila -palkinto. Tuomariston perusteluissa todettiin muun muassa: "Miika Söderholm teki ramopunkkia jo ennen kuin koko termiä oli edes keksitty ja aktiivinen ura suomalaisen ramopunkin parissa on kestänyt jo kohta kolmekymmentä vuotta. Meriittilistalta löytyy muun muassa Ypö-Viis, Pojat ja Debbie. Mainitsemisen arvoinen seikka on myös se, että hän on Mä uskon meihin "ramopunk-kansallislaulun" toinen tekijä".